ฮิตกันข้ามปีจริงๆ กับธุรกิจร้านนม ไม่ว่ามุมเมืองไหนของหาดใหญ่ก็ต้องมี ล่าสุด (เมื่อปลายๆ เดือน ก.พ. 2558) ผมขับรถผ่านไปทางร้านบาหลี-ไฮ ก็ต้องมาสะดุดตา ... อ้าว เฮ้ยย !! ร้านนมเปิดอีกแล้วเหรอเนี่ยะ -*- เนื่องจากใครๆ ก็บอกว่า เรื่อง (ร้าน) นมต้องปรึกษาผม ... เลยแวะลอง แล้วมาเล่าสู่กันฟังซะหน่อยละ   

[ที่ตั้งและบรรยากาศ] ใกล้ๆ กับร้านบาหลี-ไฮ ก่อนถึงตลาดโก้งโค้งนิดหน่อย สามารถจอดรถได้บริเวณข้างทาง เดิมตรงนี้เคยเป็นผับที่ชื่อว่า Hatyai Retro และคงมีการปรับปรุงเพียงเล็กน้อยเลยยังคงโครงสร้างและการตกแต่งของเดิมเอาไว้ ทำให้กลายเป็นร้านนมที่ดูหรูที่สุดในหาดใหญ่เลยก็ว่าได้ อารมณ์ประมาณนั่งร้านชิลล์ๆ แต่เปลี่ยนจากแอลกอฮอล์มาเป็นนม ... เท่านั้นเอง !! 

เมนูมีให้เลือกกันตามสไตล์ร้านนม ทั้งอาหารจานเดียว ทานเล่น ขนมปังปิ้ง นมสดรสชาติต่างๆ และอิตาเลี่ยนโซดา 

เมนูที่สั่ง 
อาหารจานเดียว ราคาตั้งแต่ 25-45 บาท เพื่อนๆ สั่งยำปลากระป๋องราดข้าว ข้าวไข่เจียว และกะเพราไก่ราดข้าว โดยรวมๆ ก็ทานได้ ให้ผ่านครับ แต่เพื่อนแอบบ่นว่าผัดกะเพรานี้จะหนักมันไปซักหน่อยนะครับ   

ขนมปังปิ้ง เนย น้ำตาล (30 บาท) ขนมปังที่ใช้เป็นขนมปังปอนด์แบบแผ่นๆ ดูธรรมดา หน้าตาไม่น่าทานสักเท่าไหร่ ส่วนรสชาติก็ไม่มีความโดดเด่นอะไร เมื่อบวกลบกับราคาแล้ว จานนี้ไม่ค่อยจะสมราคาสักเท่าไหร่ครับ 

เครื่องดื่มเย็น (แก้วละ 30 บาท) โดยรวมๆ ถือว่าใช้ได้ครับ ผมสั่งโกโก้ไวท์มอลต์ รสเข้มข้น หวานมัน และหอมดีครับ    

การบริการของพนักงาน ถือว่าเอาใจใส่ลูกค้าเป็นอย่างดี ส่วนความสะอาดของร้าน นั่งได้ สบายใจครับ  

โดยรวม ถือว่าเป็นร้านนมน้องใหม่อีกร้านของหาดใหญ่ละกันที่มีอาหารทั้งหนักท้อง ทานเล่น กันครบตามเกณฑ์อีกเช่นเคย ส่วนความแปลกใหม่ผมคงต้องยกให้ในเรื่องการตกแต่งร้านที่ดูหรูนี้ละกัน ส่วนเรื่องอาหารและเครื่องดื่มอยู่ในเกณฑ์มาตรฐานนั่ง กิน คุย กันได้แบบเพลินๆ 
 